Thandi Modise nuwe speaker van Nasionale VergaderingThandi Modise. (Foto: Phando/Jikelo/ANA) Ná ŉ ellelange kies- en telproses van bykans twee uur is Thandi Modise van die ANC vanmiddag tot nuwe speaker van die Nasionale Vergadering verkies as opvolger vir die vorige speaker, Baleka Mbete. Modise het 250 stemme gekry teen 83 vir die DA-kandidaat en voormalige adjunkspeaker van die Wes-Kaapse wetgewer, Richard Majola. Altesaam 17 LP’s het hul stembriewe bederf. Uit die uitslae blyk dit dat sommige lede van opposisiepartye vir die DA-kandidaat gestem het, en ander vir die ANC-kandidaat. Ander het hul stembriewe bederf. Die EFF het buite stemming gebly. Dit is die eerste van drie verkiesings wat vandag afgehandel moet word. Die ander twee is vir adjunkspeaker en president. Dit is nie tans duidelik of die opposisie die proses verder gaan uitrek deur vir daardie verkiesings ook kandidate te stel nie. Die ANC gaan Lechesa Tsenoli voorstel as adjunkspeaker en Cyril Ramaphosa as president. Donderdag word die lede van die Nasionale Raad van Provinsies ingesweer, asook ŉ nuwe voorsitter en ondervoorsitter vir die liggaam aangewys. Die ANC gaan die oudburgemeester van Johannesburg, Amos Masondo, voorstel as voorsitter. Hulle sal ŉ nuwe ANC-kandidaat vir ondervoorsitter moet kry nadat die voormalige Noord-Kaapse premier, Sylvia Lucas, haar onttrek het.